**Gyógyulási Igék Isten Beszédéből (1) 50+ Bibliai Ige Elmélkedésre, hogy épüljön a hitünk (EFO Fordítás)**

**Példabeszédek 4:20-22** Fiam, hallgass a szavamra, gondosan figyeld, amit mondok! **21**Tartsd a szemed előtt, vésd a szíved mélyébe szavaimat, **22**mert életet adnak, ha megragadod őket, egészséget és gyógyulást egész testednek.

**Róma 10:17** A hit tehát abból származik, amit hallunk, és amit hallunk, az Krisztus beszéde.

**Apcsel 3:16** Ez a Jézus az, akiben mi hiszünk. Ő adott erőt a hit általi gyógyuláshoz ennek az embernek, akit itt láttok, s akit ismertek. Igen, a Jézusban való hit állította helyre teljesen ennek a bénán született embernek az egészségét, mégpedig a szemetek láttára.

**Efézus 3:20** Bennünk működő ereje által Isten mérhetetlenül többet tud tenni, mint amire kérjük, vagy amit el tudunk képzelni.

**Filippi 4:6-8** Semmi felől ne aggódjatok! Bármilyen helyzetben vagytok is, imádkozzatok! Hálaadással kérjétek Istentől, amire szükségetek van! **7** Isten békessége, amely minden képzeletet felülmúl, megőrzi majd szíveteket és gondolataitokat a Krisztus Jézusban. **8**Végül, testvéreim, azokon a dolgokon gondolkodjatok, amelyek igazak, dicséretre méltók, igazságosak, tisztességesek, szépek, tiszteletre méltók, kiválók és dicséretesek.

**Máté 6:9-10** Atyánk, aki a Mennyben vagy, legyen megszentelve a neved! **10**Jöjjön el királyi uralmad, és akaratod teljesüljön itt a Földön is, ahogy a Mennyben teljesül!

**2 Mózes 15:26** Én vagyok az Örökkévaló, aki meggyógyítalak téged.

**Ézsaiás 53:4-5** Pedig betegségeinket Ő viselte, és fájdalmaink nehezedtek rá. S mi még azt hittük, hogy Isten csapásai sújtják, hogy Ő veri és bünteti! **5** Bizony, bűneinkért kapott sebeket, vétkeinkért törték össze Őt! Békességünk büntetését Ő fizette meg, és sebei árán gyógyultunk meg.

**1 Pét. 2:24** Krisztus a mi bűneinket magára vette, sőt, a saját testében felvitte a keresztfára, amikor megölték. Azért tette ezt, hogy mi is meghaljunk a bűn számára, viszont Isten mértéke szerint helyesen éljünk. Krisztus sebei által gyógyultatok meg a betegségeitekből.

**Máté 8:17** Így teljesedett be, amit Ézsaiás próféta mondott: „Ő vette el gyengeségeinket, és Ő hordozta betegségeinket.”

**2 Korinthus 4:10** Mindig testünkben hordozzuk Jézus halálát, hogy az Ő feltámadott élete is megnyilvánuljon bennünk.

**Jeremiás 30:17** Sebeidet begyógyítom, betegségeidből meggyógyítalak - mondja az Örökkévaló.

**3 János 1:2** Szeretett barátom, tudom, hogy a lelkednek jó dolga van. Imádkozom, hogy minden tekintetben jó dolgod legyen, és testileg is éppen olyan jó egészségnek örvendj, mint amilyen jól vagy lélekben.

**Galata 3:13** Krisztus azonban kiváltott bennünket a Törvény átka alól, amikor helyettünk magára vette az átkot. Az Írás ezt így magyarázza: „Átok sújt mindenkit, akit fára függesztve végeznek ki.”

**Zsoltárok 30:2** Örökkévaló, Istenem, segítségért kiáltottam Hozzád, és meggyógyítottál.

**Zsoltárok 147:3** Felemeli a megalázottakat, meggyógyítja sebeiket.

**Zsoltárok 146:8** Az Örökkévaló megnyitja a vakok szemét, az Örökkévaló felemeli az elesetteket, az Örökkévaló szereti az igazszívűeket.

**Jeremiás 33:6** De nézd! Azután majd orvosságot készítek számukra, bekötözöm és meggyógyítom sebeiket, sőt élvezhetik a bőséges békesség, jólét és igazság áldásait.

**Példabeszédek 3:7-8** Tiszteld és féld az Örökkévalót, a gonosznak pedig fordíts hátat! **8**Egészség lesz ez a testednek, s még a csontjaid is felüdülnek.

**Zsoltárok 103:1-5** Lelkem, áldd az Örökkévalót! Egész valóm áldja szent nevét! **2**Lelkem, áldjad az Örökkévalót, és ne feledd, mennyi jót tett veled! **3**Megbocsátja minden bűnödet, kigyógyít minden betegségedből, **4**megmenti életedet a sírtól, körülvesz hűséges szeretetével. **5**Megad neked minden jót, felékesít és megfiatalít. Megújulsz, mint a sas, amikor új tollakat növeszt.

**2 Mózes 23:25** Ti egyedül az Örökkévalót imádjátok, Isteneteket! Akkor meg fog áldani titeket bőséggel, enni-innivalóval, egészséggel, és eltávolít tőletek minden betegséget.

**Zsoltárok 107:19-22** Mikor hozzá kiáltottak segítségért, kimentette őket az Örökkévaló szorult helyzetükből. **20**Parancsolt, és azok meggyógyultak, a haláltól megmenekültek. **21**Adjanak most hálát az Örökkévalónak jóságáért, és csodáiért, amelyeket az emberekkel tett! **22**Hálával áldozzanak, és öröménekkel hirdessék az Örökkévaló tetteit!

**Lukács 10:19** Figyeljetek rám! Igaz, hogy hatalmat adtam nektek, hogy kígyókon és skorpiókon tapossatok, és ez a hatalom nagyobb, mint az ellenség minden ereje, és semmi nem árthat nektek.

**Márk 9:23** Minden lehetséges annak, aki hisz.

**Jakab 5:15** A hitből való imádság hatására a beteg meg fog gyógyulni: az Úr helyreállítja az egészségét.

**Zsidók 11:1** Hinni pedig azt jelenti, hogy bizonyosak vagyunk abban, amit remélünk. Aki hisz valamiben, az meg van győződve arról, hogy az a dolog valóságosan létezik, annak ellenére, hogy nem látja.

**Máté 18:18-20** Igazán mondom nektek: amit megköttök a földön, az meg lesz kötve a Mennyben, viszont amit feloldotok a földön, az fel lesz oldva a Mennyben is. **19**Igazán mondom nektek: ha közületek ketten összhangban vannak itt a földön, akkor kérhetnek bármit, Mennyei Atyám megadja nekik. **20**Mert, amikor ketten vagy hárman egységre jutnak az én nevemben, akkor én is ott vagyok közöttük.”

**Márk 11:22-24** „Legyen bennetek Isten hite! **23**Igazán mondom nektek: Ha valaki azt mondja ennek a hegynek: »Menj, és zuhanj a tengerbe!«, és nem kételkedik, hanem hiszi, hogy amit mond, az megtörténik - akkor úgy is lesz. **24**Ezért mondom nektek: amikor imádságban kértek valamit, higgyétek, hogy az már a tiétek, és akkor valóban meg is fogjátok kapni!

**Jakab 5:16** Imádkozzatok egymásért, hogy meggyógyuljatok, mert az igazságos (azaz igaz) ember erőteljes imádsága hatalmas dolgokra képes.

**Zsoltárok 119:49-50** Emlékezz, Uram, szavadra, szolgádnak tett ígéretedre, melyhez nekem reménységet adtál! **50**Ez ad erőt és vigasztalást szorult helyzetemben, mert beszéded és ígéreteid megelevenítenek!

**Malakiás 4:2** De számotokra, akik tisztelitek és félitek nevemet, az a nap olyan lesz, mint a hajnal. Felkel az Igazságosság Napja, és gyógyulást találtok szárnyai alatt. Akkor ugrándozva örvendeztek, mint a borjak, amikor kiengedik őket a karámból a legelőre.

**Ézsaiás 38:16** Te éltetsz engem is! Meggyógyítasz, és életet adsz nekem!

**Zsoltárok 41:3** Még ha meg is betegszik, felerősíti az Örökkévaló, akármilyen betegségből meggyógyítja.

**2 Timótheus 1:7-8a** A Szent Szellem, akit Isten adott nekünk, nem a félénkség, (azaz félelem) vagy gyávaság szelleme, hanem az erő, az isteni szeretet, a kiegyensúlyozottság és a fegyelmezettség Szelleme! **8**Tehát ne félj!

**1 Korinthus 6:19** Tudjátok meg, hogy a testetek a bennetek lakó Szent Szellem temploma!

**Róma 8:11** Ha pedig annak Szelleme, aki feltámasztotta Jézust a halálból, bennetek lakik, akkor a ti halandó testeteket is fel fogja támasztani a bennetek lakó Szent Szellem segítségével.

**1 János 4:4** Ti azonban, gyermekeim, Istenhez tartoztok, ezért legyőztétek őket, mert aki bennetek él, hatalmasabb, mint aki a világban van.

**Jakab 4:7** Adjátok hát oda magatokat Istennek, és engedelmeskedjetek Neki! Ugyanakkor álljatok ellen a Sátánnak, és ő el fog futni tőletek!

**Ézsaiás 26:3** Megőrzöd őket teljes békességben, mert szívük állhatatosan bízik Benned, Örökkévaló!

**Máté 11:28** Jöjjetek közel hozzám mind, akik belefáradtatok súlyos terheitek cipelésébe! Nálam megnyugvást találtok.

**Zsoltárok 91:1-7** Aki a Felséges rejtekhelyén lakik, a Mindenható árnyékában nyugszik az, teljes biztonságban. **2**Azt mondom az Örökkévalónak: „Te vagy Istenem, bízom Benned!
Te vagy erős kőváram, Benned védelmet találok!” **3**Akkor Ő kiment a rejtett csapdából, megment a halálos járványtól, **4**szárnyával betakar, mint fiókáit a madár, és tollai alatt védelmet találsz. Hűsége lesz pajzsod és páncélod. **5**Nem kell félned éjjel a váratlan támadástól, sem nappal a lesből kilőtt nyíltól, **6**sem a homályban lopakodó, halálos járványtól, sem a délben támadó hirtelen haláltól! **7**Még ha ezerszám hullanak is melletted, s tízezren a közeledben, téged akkor is elkerül a pusztító.

**Zsoltárok 91:9-13** Mivel ezt mondtad: „Erős kőváram az Örökkévaló, a Felséges a menedékem!” **10**Ezért nem ér el téged a veszedelem, s otthonodnak a pusztítás közelébe sem jöhet. **11**Hiszen az Örökkévaló parancsolt felőled, s melléd rendelte angyalait, hogy őrizzenek minden utadon. **12**Kezükben hordoznak, hogy meg ne üsd lábad a kőben. **13**Bizony, oroszlán és vipera fölött jársz, letaposod az oroszlánkölyköt és a sárkányt!

**Zsoltárok 91:14-16** Az Örökkévaló mondja rólad: „Mivel ragaszkodsz hozzám, és szeretsz, megmentelek. Mivel jól ismersz engem, magasra emellek. **15**Mikor kiáltasz hozzám, felelek. Veled vagyok, mikor bajok vesznek körül, kimentelek, és fölemellek! **16**Hosszú élettel teszlek megelégedetté, és megmutatom neked szabadításomat.”

**Példabeszédek 17:22** Az öröm: gyógyulás és egészség, de a bánat még a csontjaidat is elemészti.

**Példabeszédek 16:24** A kedves beszéd, mint a tiszta méz, édes a léleknek, egészség a testnek.

**Ézsaiás 40: 31** De akik az Örökkévalóra várnak, akik Benne bíznak, új erőre kapnak, szárnyra kelnek, magasra szállnak, mint a sasok! Futnak, de nem fáradnak el, járnak, de nem merülnek ki.

**5 Mózes 31:8** Maga az Örökkévaló megy előtted, veled lesz mindig, soha nem hagy cserben, sem el nem hagy! Ezért ne félj, s ne ijedj meg semmitől!

**Ézsaiás 40:29** Ő ad erőt a megfáradottnak, s az erőtlen erejét megsokszorozza.

**Efézus 6:10** Erősödjetek meg az Úrban, és hatalmának erejében!

**Filippi 4: 13** Mindenre van erőm Krisztus által, aki megerősít!

**Ézsaiás 41:10** Ne félj, mert veled vagyok! Ne aggódj, mert én vagyok Istened! Megerősítelek, sőt, megsegítelek! Igazságos jobbommal felkarollak, és megtartalak.

**Zsoltárok 34:17-20** Aki az Örökkévalóhoz imádkozik, azt Ő meghallgatja, és kimenti minden bajából. **18**Közel van a megtört szívűekhez, és megmenti a reményvesztett lelkűeket. **19**Valóban, sok baj éri az igazakat, de az Örökkévaló valamennyiből kimenti őket! **20**Megőrzi még a csontjaikat is, egy sem törik el közülük.

**23-as Zsoltár** Az én pásztorom az Örökkévaló! Minden jóval ellát engem: **2**dús legelőin megpihentet, friss patakokhoz terelget, **3**felüdíti lelkem, és az igazságosság útján vezet, jóságos természete szerint. **4**Bizony, még ha a halál árnyékában, sötét és mély völgyeken kell is átmennem, akkor sem félek a gonosztól, mert, te, Örökkévaló, ott is velem vagy. Pásztorbotod megvéd, pálcád vezet. **5**Ellenségeim szeme láttára bőségesen megteríted asztalom, mint szívesen látott vendéged előtt. Bizony, színig töltöd poharam! **6**Jóságod és szereteted körülvesz amíg csak élek, az Örökkévaló házában lakom, egész életemben.